*Whistleblowerloven stiller krav om, at der skal etableres en whistleblowerordning på arbejdspladser med 50 eller flere ansatte, senest den 17. december 2023.*

*Ved etableringen af en Whistleblowerordning, skal virksomheden udarbejde en whistleblowerpolitik, der beskriver indholdet og formålet med whistleblowerordningen, herunder processen for, hvordan de ansatte, kunder og eksterne parter, kan bruge ordningen.*

*Dansk Bilbrancheråd har udarbejdet denne skabelon til en whistleblowerpolitik, som medlemmer må bruge i implementeringen af en whistleblowerordning.*

**Lidt mere om baggrunden - informationspligt og whistleblowerpolitik**

En arbejdsgiver skal i en klar og lettilgængelig form stille oplysninger om proceduren for at foretage indberetning til den interne whistleblowerordning til rådighed for sine arbejdstagere, herunder opfordring til at indberette internt i tilfælde hvor overtrædelsen kan imødegås effektivt internt, og hvor whistlebloweren vurderer, at der ikke er risiko for repressalier.

Det forudsættes dog, at det samtidig tydeligt oplyses, at der er valgfrihed for whistlebloweren i valget mellem indberetning til den interne eller en ekstern whistleblowerordning.

Arbejdsgivere skal derudover i en klar og lettilgængelig form stille oplysninger om proceduren for at foretage indberetning eksternt til rådighed. Sådanne oplysninger omfatter:

* Oplysninger om hvilke overtrædelser, der kan indberettes.
* Hvordan indberetninger behandles og registreres.
* Hvordan man gør brug af whistleblowerordningen.
* Hvilke rettigheder whistlebloweren og den berørte person har.
* Hvem der kan indberette til whistleblowerordningen.
* Om det er muligt at indberette anonymt.

Oplysningerne skal gøres tilgængelige på et synligt sted for den af ordningen omfattede personkreds, f.eks. på arbejdsgiverens hjemmeside eller intranet.

Informationsforpligtelsen har til formål at sikre, at potentielle whistleblowere kan træffe en informeret beslutning om, hvorvidt, hvordan og hvornår de skal foretage indberetningen.

Politikken er rettet mod alle ansatte i virksomheden mv. og kan stå alene eller være en del af en personalehåndbog. Politikken skal naturligvis tilpasses de aktuelle forhold på virksomheden, og det kan være nødvendigt at omtale en række yderligere forhold. Det kan f.eks. være relevant at opdatere virksomhedens navn politik om behandling af personoplysninger i overensstemmelse med behandlingsreglerne i databeskyttelsesforordningen og -loven.

**[Virksomhedens navn] Whistleblowerpolitik**

[Virksomhedens navn] whistleblowerordning har til formål at øge mulighederne for, at [Virksomhedens navn] ansatte [og evt. øvrige persongruppe – se nærmere nedenfor] kan ytre sig om kritisable forhold på arbejdspladsen uden at frygte for repressalier. Formålet med whistleblowerordningen er således at sikre åbenhed og gennemsigtighed i forhold til alvorlige lovovertrædelser og øvrige alvorlige forhold.

[Virksomhedens navn] whistleblowerordning skal ses som et supplement til den direkte og daglige kommunikation på arbejdspladsen om fejl og utilfredsstillende forhold mv. Ordningen udgør desuden et supplement til eksisterende muligheder for f.eks. at rette henvendelse til nærmeste leder, [HR-afdelingen eller tillidsrepræsentanten].

[Virksomheden] opfordrer til at anvende [Virksomhedens navn] whistleblowerordning, så eventuelle overtrædelser kan imødegås hurtigt og effektivt internt. Whistlebloweren kan dog frit vælge mellem at indgive indberetning til arbejdspladsens whistleblowerordning, herunder også [virksomhedens navn] whistleblowerordning hos ekstern aktør eller en myndigheds whistleblowerordning (Datatilsynet).

[Virksomhedens navn] whistleblowerordning udelukker ikke muligheden for at indberette via eksterne kanaler som f.eks. tilsynsmyndigheder.

**[Virksomhedens navn] whistleblowerenhed**

Indberetninger til [Virksomhedens navn] whistleblowerordning behandles af [stillingsbetegnelse og navn eller afdeling].

Spørgsmål til de enkelte indberetninger eller [Virksomhedens navn] whistleblowerordning i det hele taget kan rettes til:

[navn]

[stillingsbetegnelse]

[kontaktoplysninger]

[[Virksomhedens navn] whistleblowerordning anvender [system] til registrering og behandling af indberetninger. Beskriv herefter processer ift. behandling af personoplysninger, kontaktoplysninger til systemets udbyder mv.]

Behandling af indberetninger kan i øvrigt afhængigt af indberetningens indhold og karakter ske med hjælp fra en ekstern part, f.eks. en advokat eller revisor.

**Oplysninger, der kan indberettes om**

[Virksomhedens navn] whistleblowerordning kan anvendes til indberetning af oplysninger om alvorlige overtrædelser eller øvrige alvorlige forhold, som ikke nødvendigvis kan henføres til en bestemt lovovertrædelse. Der kan indberettes om forhold, der har fundet sted eller vil finde sted i [Virksomheden].

En lovovertrædelse eller et øvrigt forhold vil som udgangspunkt være alvorligt, hvis det er i offentlighedens interesse at få det frem i lyset. Overtrædelser af bagatelagtig karakter er ikke omfattet, ligesom overtrædelser af accessoriske bestemmelser heller ikke er omfattet.

Indberetninger om whistleblowerens eget ansættelsesforhold er som udgangspunkt ikke omfattet, medmindre der er tale om seksuel chikane eller grov chikane.

Oplysninger om øvrige forhold, herunder oplysninger om overtrædelser af interne retningslinjer af mindre alvorlig karakter, som bl.a. regler om sygefravær, påklædning og oplysninger om andre personalerelaterede konflikter på arbejdspladsen, vil som udgangspunkt ikke anses som grove overtrædelser og skal dermed ikke indberettes til [Virksomhedens navn] whistleblowerordning. Sådanne oplysninger kan i overensstemmelse med gældende retningslinjer indgives til [nærmeste leder, personale-/HR-afdeling eller en tillidsrepræsentant].

Det forudsættes, at whistlebloweren er i god tro om oplysningernes rigtighed.

I **bilag 1** er der angivet eksempler på alvorlige lovovertrædelser, alvorlige forhold og oplysninger, som ikke er omfattet af whistleblowerordningen.

**Indberetning af overtrædelser**

Indberetning til [Virksomhedens navn] whistleblowerordning skal ske [beskriv fremgangsmåden, eks. indberetningskanal på hjemmeside, e-mailadresse, postkasse mv.].

Der kan [ikke] foretages anonyme indberetninger.

**Persongrupper, der kan indgive oplysninger til whistleblowerordningen**

Følgende persongrupper kan anvende [Virksomhedens navn] whistleblowerordning:

* [Virksomhedens navn] ansatte
* [Direktion og bestyrelsesmedlemmer]
* [Aktionærer]
* [Leverandører, kunder og øvrige samarbejdspartner]
* [Øvrige persongrupper, som skal være omfattet]

**Behandling af indberetninger**

I forbindelse med modtagelsen af en indberetning vil [Virksomhedens navn] whistleblowerenhed bekræfte modtagelsen inden for syv dage. Det vil ske [beskriv fremgangsmåden, f.eks. sikker mail eller lign.]

[Virksomhedens navn] whistleblowerenhed vil herefter følge omhyggeligt op på indberetningen. Indberetningens indhold og karakter er afgørende for, hvordan der skal følges op.

Whistleblowerenheden vil indledningsvis tage stilling til, om indberetningen falder indenfor whistleblowerordningens anvendelsesområde. Hvis indberetningen falder udenfor whistleblowerordningens anvendelsesområde eller er åbenbart ubegrundet, bliver indberetningen afvist. Whistlebloweren vil få besked herom.

Hvis indberetningen falder inden for lovens anvendelsesområde, bliver indberetningen behandlet. Det indebærer bl.a., at [Virksomhedens navn] whistleblowerenhed, afhængigt af indberetningens indhold og karakter, vil indhente yderligere oplysninger internt i [virksomhedens navn]. Efter omstændighederne kan det også indebære yderligere dialog med whistlebloweren.

Eksempler på opfølgning:

* Iværksættelse af en intern undersøgelse i virksomheden.
* Orientering af [virksomhedens navn] øverste ledelse eller bestyrelse.
* Anmeldelse til politiet eller relevant tilsynsmyndighed.
* Sagsafslutning grundet manglende eller utilstrækkeligt bevismateriale.

Whistleblowerenheden vil indenfor tre måneder fra bekræftelsen på modtagelsen af indberetningen give feedback til whistlebloweren. Det betyder, at whistleblowerenheden, afhængigt af indberetningens indhold og karakter, vil oplyse whistlebloweren om, hvilke tiltag der er iværksat eller påtænkes iværksat, og hvorfor enheden har valgt denne opfølgning.

Hvis det ikke er muligt at give feedback inden for fristen, vil [Virksomhedens navn] whistleblowerenhed underrette whistlebloweren herom, og om eventuel yderligere feedback kan forventes. Det kan f.eks. skyldes, at der er iværksat en intern undersøgelse, der ikke kan afsluttes inden for fristen.

Feedbacken skal overholde gældende lovgivning, herunder databeskyttelseslovgivningen. Det betyder bl.a., at der skal være et videregivelsesgrundlag for at kunne videregive følsomme oplysninger. Det beror på en konkret vurdering, hvilke oplysninger der kan gives i opfølgningen over for whistlebloweren.

**Tavshedspligt og behandling af oplysninger**

Medarbejdere, der er tilknyttet [Virksomhedens navn] whistleblowerenhed, har en særlig tavshedspligt i forhold til de oplysninger, der indgår i indberetningerne.

Tavshedspligten omfatter alene oplysninger, der indgår i indberetningen. Hvis en indberetning giver anledning til, at der indledes en sag, vil de øvrige oplysninger, der indsamles i den forbindelse, ikke være omfattet af tavshedspligten.

[Virksomhedens navn] whistleblowerenhed behandler i videst muligt omfang indberetninger fortroligt.

Oplysninger fra en indberetning behandles i overensstemmelse med behandlingsreglerne i whistleblowerlovens § 22 og i databeskyttelsesforordningen og -loven. [Virksomhedens navn] whistleblowerenhed kan efter whistleblowerlovens § 22 behandle personoplysninger, herunder følsomme oplysninger og oplysninger om strafbare forhold, hvis det er nødvendigt for at behandle en indberetning, som er modtaget i forbindelse med [Virksomhedens navn] whistleblowerordning.

Oplysninger fra en indberetning kan efter omstændighederne videregives, f.eks. med det formål at følge op på indberetningerne. Whistlebloweren bliver underrettet forud for videregivelse af oplysninger om whistleblowerens identitet, medmindre det vil bringe en relateret undersøgelse eller retssag i fare. Det vil f.eks. kunne være tilfældet, hvis en sådan underretning konkret vurderes at ville medføre risiko for, at beviser vil blive skjult eller ødelagt, at vidner vil blive påvirket, eller hvis der er mistanke om, at whistlebloweren bevidst har indgivet falsk indberetning.

**Beskyttelse af whistleblowere**

En whistleblower må ikke udsættes for repressalier, herunder trussel om eller forsøg på repressalier, fordi vedkommende har foretaget indberetning til [Virksomhedens navn] whistleblowerenhed eller en ekstern whistleblowerordning (Datatilsynet). Desuden må whistlebloweren ikke hindres eller forsøges hindret i at foretage indberetninger.

Repressalier forstås som enhver form for ufordelagtig behandling eller ufordelagtig følge som reaktion på en intern eller ekstern indberetning, som forårsager eller kan forårsage whistlebloweren skade. Det kan f.eks. være ansættelsesmæssige konsekvenser i form af advarsler, degradering, chikane og afskedigelse.

Whistlebloweren kan ikke ifalde ansvar for at indberette fortrolige oplysninger, hvis vedkommende har rimelig grund til at antage (god tro), at oplysningerne i en indberetning er nødvendige for at afsløre en alvorlig lovovertrædelse eller et alvorligt forhold.

Forsøg fra [Virksomhedens navn] ansatte eller ledelse på at hindre en whistleblower i at foretage indberetning eller på at udøve repressalier mod en whistleblower, der har indberettet i god tro, vil medføre ansættelsesretlige konsekvenser.

**Yderligere oplysninger**

Justitsministeriet har udarbejdet en vejledning for personer, der ønsker at indgive eller overvejer at indgive oplysninger som whistleblower. Vejledningen giver en overordnet beskrivelse af whistleblowerloven, herunder beskrivelser af whistleblowerordninger, indberetningsmuligheder, Whistleblowerens rettigheder og beskyttelse af whistleblowere. Vejledningen kan hentes på Justitsministeriets hjemmeside [www.jm.dk](http://www.jm.dk).

**Bilag 1**

**Eksempler på alvorlige lovovertrædelser**

Overtrædelser af straffeloven, der i almindelighed vil være omfattet af anvendelsesområdet:

* Bestikkelse, jf. straffelovens § 144.
* Dokumentfalsk, jf. straffelovens § 171.
* Hacking, aflytning, optagelse af samtaler mellem andre m.v., jf. straffelovens § 263.
* Tyveri, jf. straffelovens § 276.
* Underslæb, jf. straffelovens § 278.
* Bedrageri, jf. straffelovens § 279.
* Databedrageri, jf. straffelovens § 279a.
* Mandatsvig, jf. straffelovens § 280.
* Afpresning, jf. straffelovens § 281.

Overtrædelser af særlovgivning eller anden lovgivning, der i almindelighed vil være omfattet af anvendelsesområdet

* Overtrædelser af skattelovgivningen.
* Tilsidesætte af tavshedspligter.
* Overtrædelser af lov om bogføring.
* Overtrædelser af godskørselsloven, jf. godskørselslovens §§ 17-17 b.
* Overtrædelser af luftfartsloven, jf. luftfartslovens § 149.
* Tilsidesættelse af en lovbestemt handlepligt.
* Overtrædelse af regler om magtanvendelse.
* Grove eller gentagne overtrædelser af forvaltningsretlige principper, herunder undersøgelsesprincippet, krav om saglighed, magtfordrejningsgrundsætningen og proportionalitet (jf. dog nærmere nedenfor om bagatelagtige overtrædelser).
* Bevidst vildledning af borgere og samarbejdspartnere.

Chikane

* Seksuel chikane, jf. ligebehandlingslovens § 1, stk. 4, jf. stk. 6.
* Grov chikane, f.eks. på grund af race, køn, farve, national eller social oprindelse, politisk eller religiøst tilhørsforhold.

**Eksempler på alvorlige forhold**

Forhold der i almindelighed anses som alvorlige:

* Tilsidesættelse af faglige standarder, der f.eks. vil kunne medføre en risiko for personers sikkerhed og sundhed.
* Grove eller gentagne overtrædelser af arbejdspladsens interne retningslinjer om f.eks. tjenesterejser, gaver eller regnskabsaflæggelse (jf. dog nærmere nedenfor om bagatelagtige overtrædelser).
* Alvorlige fejl og alvorlige uregelmæssigheder forbundet med it-drift eller it-systemstyring.
* Særlige tilfælde, hvor mindre samarbejdsvanskeligheder indebærer store risici, og dermed udgør et alvorligt forhold.

**Eksempler på oplysninger, som ikke er omfattet af lovens anvendelsesområde**

* Oplysninger af bagatelagtig karakter, oplysninger om øvrige forhold, herunder oplysninger om overtrædelse af interne retningslinjer om sygefravær, rygning, påklædning eller accessoriske bestemmelser som f.eks. manglende overholdelse af dokumentationspligt.
* Oplysninger om whistleblowerens eget ansættelsesforhold, herunder konflikter mellem medarbejdere, samarbejdsvanskeligheder eller forhold, der henhører under det fagretlige system, medmindre der er tale om seksuel chikane eller anden form for grov chikane.